แบงก์ชูเงินเดือนหมื่นห้า
ขึ้นรายได้พนักงานปริญญาตรีตามนโยบายรัฐบาลเริ่มปีหน้า
10 ต.ค. 2554

ขึ้นรายได้พนักงานปริญญาตรีตามนโยบายรัฐบาลเริ่มปีหน้า
 ธุรกิจธนาคารเตรียมปรับโครงสร้างเงินเดือนพนักงานยกแผง ปริญญาตรีขั้นต่ำเดือนละ 1.5 หมื่นบาท คาดเริ่มได้ปีหน้า 
นายสมเกียรติ ศิริชาติไชย รองกรรมการผู้จัดการอาวุโส ธนาคารกสิกรไทย เปิดเผยว่า เมื่อเร็วๆ นี้สมาคมธนาคารไทยได้หารืออย่างไม่เป็นทางการ ถึงการปรับฐานเงินเดือนแรกเข้าของพนักงานที่จบการศึกษาระดับปริญญาตรีเพิ่มขึ้นเป็นเดือนละ 1.5 หมื่นบาท ตามนโยบายของรัฐบาล 
นอกจากนี้ ยังอาจรวมไปถึงกลุ่มลูกจ้างที่มีวุฒิการศึกษาต่ำกว่าปริญญาตรีด้วย ซึ่งมีความเป็นไปได้ว่าธุรกิจธนาคารอาจจะเริ่มนำมาใช้ในช่วงต้นปีหน้า 
อย่างไรก็ตาม ฐานเงินเดือนดังกล่าวจะไม่ถูกนำมาเป็นบรรทัดฐานเพื่อบังคับใช้ในธุรกิจธนาคาร เพราะในท้ายที่สุดต้องขึ้นอยู่กับการตัดสินใจของแต่ละธนาคารว่าจะมีการปรับขึ้นหรือไม่ เนื่องจากต้นทุนแต่ละแห่งมากน้อยต่างกัน
สำหรับธนาคารกสิกรไทย ปัจจุบันกำหนดฐานเงินเดือนรวมถึงค่าครองชีพพิเศษสำหรับกลุ่มพนักงานปริญญาตรีจบใหม่อยู่ระหว่าง 1.2-1.6 หมื่นบาท ขึ้นอยู่กับเกรดเฉลี่ย เกียรตินิยม และชื่อชั้นของมหาวิทยาลัย ซึ่งโดยเฉลี่ยพนักงงานใหม่จะมีรายได้รวมใกล้เคียงเดือนละ 1.5 หมื่นบาทอยู่แล้ว จึงเชื่อว่าแม้มีการปรับฐานเงินเดือน ธนาคารจะได้รับผลกระทบในแง่ค่าใช้จ่ายด้านบุคลากรเพิ่มขึ้นไม่มากนัก
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ขณะนี้ธนาคารอยู่ระหว่างการพิจารณาปรับขึ้นเงินเดือนพนักงานตามนโยบายของรัฐบาลเช่นกัน ซึ่งปกติธนาคารจะมีการพิจารณาความเหมาะสมของเงินเดือนทุกปี โดยคำนวณจากอัตราเงินเฟ้อ ทำให้ปัจจุบันพนักงานจบใหม่ของธนาคารมีอัตรารายได้ใกล้เคียงกับมาตรฐานที่รัฐบาลกำหนดเอาไว้อยู่แล้ว 
ทั้งนี้ ข้อมูลจากเอกสารของธนาคารกรุงเทพ ระบุว่า อัตราเงินเดือนที่พนักงานปริญญาตรีจบใหม่ได้รับจะอยู่ระหว่าง 1.15-1.3 หมื่นบาท สำหรับผู้ที่ได้เกียรตินิยมจะได้รับเงินพิเศษเพิ่มเติมอีก 500-1,000 บาท นอกจากนี้ยังมีค่าครองชีพพิเศษและโบนัส 2 เดือนต่อปี 
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ปัจจุบันฐานเงินเดือนพนักงานของธนาคารส่วนใหญ่อยู่ในเกณฑ์ที่รัฐบาลต้องการอยู่แล้ว เนื่องจากธนาคารมีการปรับขึ้นเงินเดือนทุกปี เช่นในปีที่ผ่านมาปรับขึ้น 67% ตามสภาวะเงินเฟ้อ อย่างไรก็ตามในส่วนที่ยังเงินเดือนไม่ถึงตามเกณฑ์ก็จะมีการพิจารณาปรับขึ้นให้ 
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต กล่าว ว่า ธนาคารจะมีการปรับฐานเงินเดือนในส่วนของพนักงานธนาคารนครหลวงเดิมทั้งหมด ให้เป็นมาตรฐานเดียวกันกับธนาคารธนชาต หลังจากการควบรวมกิจการเสร็จสิ้นลง โดยฐานเงินเดือนสำหรับพนักงานจบใหม่ของธนาคารในปัจจุบันอยู่ในระดับใกล้เคียง 1.5 หมื่นบาท